Ulla Tørnæs (V), 2002-11-13:
Jeg er glad for, at Socialdemokratiet er enig med regeringen i, at vi ikke sådan lige hen over en nat skal afskaffe skolepraktikken, før vi har noget, der er et bedre alternativ.
Det er jeg glad for at få bekræftet her.
Så vil jeg opfordre hr. Bjarne Laustsen til at læse teksten i den flerårsaftale, som regeringen har indgået med Det Radikale Venstre og Dansk Folkeparti, for der er rent faktisk tale om en tilførelse af ekstra midler.
Der er tale om en tilførelse af ekstra midler både i form af ekstra midler til handelsskolerne, der målrettes til handelsskolerne, og der er også tale om ekstra midler, som specifikt målrettes til de tekniske skoler.
Så jeg vil opfordre hr. Bjarne Laustsen til at læse teksten - jeg fornemmer nemlig, at det ikke er sket - sådan at hr. Bjarne Laustsen på et mere oplyst grundlag kan udtale sig om, hvad der egentlig er tale om. Der er ikke tale om en nedskæringsaftale, faktisk er det det modsatte, der er tilfældet, og flerårsaftalen omhandler som nævnt også en aftale om en mere langsigtet løsning på praktikpladsproblemet.
Jeg kan så - jeg kan se, at min taletid ikke er brugt endnu - benytte lejligheden til at undre mig over, at Socialdemokratiet ikke ønskede at være med i en så fremadrettet aftale.
Men der kan man jo blot i sit stille sind undre sig over den slags. Hermed sluttede spørgsmålet. Bortfaldne spørgsmål
Jeg vil endnu en gang understrege over for hr. Bjarne Laustsen, at der for så vidt ikke er tale om, at antallet af praktikpladser inden for det offentlige område i Nordjyllands Amt er ændret.
Bare lige, så vi er sikre på, at vi diskuterer ud fra de samme forhold.
Med hensyn til hvad der rejses i en valgkamp af forskellige temaer, så er det jo op til enhver frit at rejse forskellige temaer.
Jeg erindrer ikke på noget tidspunkt, at Socialdemokratiet specielt rejste problemstillingen om praktikpladser inden for det offentlige område undervejs i valgkampen. Venstre gjorde det heller ikke, da der ikke er sket ændringer på områder, hvorfor der heller ikke er noget grundlag for specifikt at drøfte lige præcis det, som hr. Bjarne Laustsen efterlyser.
Til hr. Thomas Adelskov vil jeg endnu en gang understrege, at jeg er utrolig glad for den flerårsaftale, som er indgået mellem Det Radikale Venstre og Dansk Folkeparti og regeringspartierne, naturligvis, i forbindelse med finanslovaftalen. Flerårsaftalen indeholder to faser så at sige.
Første fase handler om en omlægning af de tilskud, som den tidligere regering indførte, som har medført en række forkerte og fejlagtige og uhensigtsmæssige incitamenter i forbindelse med oprettelse af praktikpladser i private virksomheder.
Det ønsker vi at rette op på.
Så ønsker vi at have et mere langsigtet perspektiv, som handler om at finde nogle langsigtede og holdbare svar til de unge, som i dag henvises til skolepraktik.
Hr. Bjarne Laustsen spurgte i øvrigt - det glemte jeg at svare på - hvad der er bedst - om det er bedst at være i skolepraktik, eller det er bedst at være i praktik i en virksomhed.
Det er indlysende, hvad mit svar til det er
Det er naturligvis bedst at være i praktik i en virksomhed, så man lærer livet i en virksomhed at kende, men så længe situationen er, som den er, ønsker jeg at fastholde skolepraktikken.
Så længe vi ikke har været igennem det arbejde, som jeg beskrev før i svaret til hr. Thomas Adelskov, ønsker jeg at fastholde skolepraktikken, fordi jeg netop ønsker at sikre, at de unge mennesker får en uddannelse.
Det kommer noget bag på mig at høre, at Socialdemokratiet her faktisk lægger op til, at vi ikke har noget svar på - sådan hører jeg det i hvert fald fra Socialdemokratiets side - hvad svaret så er til de unge, der i dag er i skolepraktik.
Det kunne man i hvert fald sagtens udlede af det, som hr. Bjarne Laustsen sagde.